
KIRJALIK KÜSIMUS
Majandus- ja tööstusminister Liina Vahtrase ametialaseid ja ärilisi seoseid puudutav huvide konflikti küsimus

Lugupeetud peaminister

Enne ministriks saamist kuulus uus majandus- ja tööstusminister Liina Vahtras Ettevõtluse ja Innovatsiooni Sihtasutuse (EIS) juhatusse, kuhu ta nimetati 2025. aasta suvel. EIS kuulub majandus- ja kommunikatsiooniministeeriumi haldusalasse.
Samal ajal jätkas Liina Vahtras Rochna Invest OÜ ainsa juhatuse liikmena. Äriregistri andmetel oli ta ettevõtte juhatuse liige alates 21. juunist 2023. Rochna Invest OÜ kuulub 100 protsendi ulatuses Küprosel registreeritud ettevõttele Rochna Holdings Ltd, mille tegeliku kasusaajana on registris märgitud ettevõtja Timo Rein. Rochna Invest omab osalusi mitmes Eesti iduettevõttes.
Avalikkusesse jõudnud andmete kohaselt kattus Vahtrase EIS-i juhatuse liikme ametiaeg perioodiga, mil EIS andis Rochna Investi portfelli kuulunud ettevõtetele toetusi kokku ligikaudu 1,25 miljoni euro ulatuses. Suurima üksiku toetuse, 454 104 eurot, sai Bisly OÜ 2025. aasta oktoobris. Antegenes OÜ ja Bidrent OÜ said EIS-ilt samal perioodil kokku 803 665 eurot.
EIS on kinnitanud, et Liina Vahtras ei osalenud konkreetsete toetuste otsustamisel ning oli oma seose Rochna Investiga deklareerinud. Samas tõstatab kirjeldatud olukord küsimuse, kas huvide konflikti vältimiseks piisab üksnes formaalsest taandumisest konkreetsete otsuste tegemisel või tuleb avalikus sektoris arvestada ka huvide konflikti näivuse, usaldusväärsuse ja otsuste läbipaistvusega.
Eriti oluline on seejuures asjaolu, et majandus- ja tööstusministri vastutusvaldkonda kuulub muu hulgas ettevõtlus- ja innovatsioonipoliitika ning tema haldusalasse kuulub ka EIS – sama asutus, mille juhatusse Liina Vahtras enne ministriks saamist kuulus.
Avalikkusel on põhjendatud küsimus, kas inimene, kes juhtis riigi ettevõtlustoetusi jagava asutuse juhatusse kuuludes samal ajal eraõiguslikku investeerimisettevõtet, mille portfelliettevõtted said selle sama asutuse kaudu märkimisväärses mahus avalikku raha, saab täita nüüd selle valdkonna eest vastutava ministri ülesandeid viisil, mis välistab kahtlused erahuvide ja avaliku huvi võimalikust põimumisest.
Seetõttu palun Teil vastata järgmistele küsimustele:
1. Milline huvide konflikti kontroll viidi läbi enne Liina Vahtrase esitamist majandus- ja tööstusministri kandidaadiks ning millised olid selle kontrolli tulemused?
2. Kas Te olite enne ministrikandidaadi esitamist teadlik, et Liina Vahtras oli EIS-i juhatuse liikmena samal ajal Rochna Invest OÜ ainus juhatuse liige ning selle ettevõtte portfelli kuulunud ettevõtted said EIS-ilt toetusi kokku ligikaudu 1,25 miljoni euro ulatuses?
3. Kuidas hindasite ministrikandidaadi puhul olukorda, kus riigi ettevõtlustoetusi jagava asutuse juhatuse liige juhtis samal ajal investeerimisettevõtet, mille portfelli kuulunud ettevõtted said samast riiklikust asutusest toetusi?
4. EIS on kinnitanud, et Liina Vahtras ei osalenud konkreetsete toetuste otsustamisel. Kas Teie hinnangul piisab huvide konflikti vältimiseks üksnes otsesest taandumisest või tuleb avalikus sektoris arvestada ka huvide konflikti näivuse, usaldusväärsuse ja läbipaistvusega?
5. Kas enne Liina Vahtrase ministriks nimetamist kontrolliti, millistes muudes EIS-i tegevustes võisid tema juhatuse liikme ametiajal kokku puutuda EIS-i ja Rochna Investi portfelliettevõtete huvid? 
6. Miks pidasite võimalikuks nimetada majandus- ja tööstusministriks inimese, kelle varasem amet EIS-i juhatuses ning samaaegne seotus eraõigusliku investeerimisettevõttega võivad tekitada põhjendatud küsimusi tema sõltumatuse kohta?
7. Kas Teie hinnangul tuleb Liina Vahtrasel enne ministriülesannete täitmist lõpetada kõik sellised äri- ja juhtimisseosed, mis võivad tema ministriülesannetega huvide konflikti tekitada? 
8. Kas peate vajalikuks lasta sõltumatul asutusel või audiitoril üle vaadata EIS-i otsused ja muud tegevused perioodil, mil Liina Vahtras kuulus EIS-i juhatusse ning oli samaaegselt Rochna Invest OÜ juhatuse liige? 

